b'\n_START_ARTICLE_\nWilhelm Emrich\n_START_SECTION_\nBiografie\n_START_PARAGRAPH_\nFiu al unui func\xc8\x9bionar de la c\xc4\x83ile ferate germane, Wilhelm Emrich s-a n\xc4\x83scut \xc3\xaen 29 noiembrie 1909, la Niederjeutz, o comun\xc4\x83 din Lorena, anexat\xc4\x83 de Germania \xc3\xaen 1871. A studiat la Universitatea din Frankfurt pe Main, absolvindu-\xc8\x99i studiile \xc3\xaen 1933._NEWLINE_Sub regimul nazist, Wilhelm Emrich a aderat la NSDAP. \xc3\x8entre 1942 \xc8\x99i 1944, Wilhelm Emrich a lucrat pentru Ministerul Propagandei pe post de lector-redactor la Bibliotec\xc4\x83 \xc3\xaen german\xc4\x83. El a redactat, de altfel, \xc3\xaen acea perioad\xc4\x83, un articol antisemit._NEWLINE_Dup\xc4\x83 cel de-al Doilea R\xc4\x83zboi Mondial, Emrich s-a orientat c\xc4\x83tre domeniul \xc3\xaenv\xc4\x83\xc8\x9b\xc4\x83m\xc3\xa2ntului. A predat cursuri de literatur\xc4\x83 german\xc4\x83 mai \xc3\xaent\xc3\xa2i, din 1949 p\xc3\xa2n\xc4\x83 \xc3\xaen 1953, la Universitatea din G\xc3\xb6ttingen, apoi la Universitatea din K\xc3\xb6ln. \xc3\x8en 1956, el a devenit membru al Academiei de \xc8\x98tiin\xc8\x9be \xc8\x99i Litere din Mainz. Din 1960 \xc8\x99i p\xc3\xa2n\xc4\x83 c\xc3\xa2nd s-a pensionat, Emrich a predat la Universitatea Liber\xc4\x83 din Berlin. Apoi, el a predat timp de opt ani ca profesor emerit. _NEWLINE_Wilhelm Emrich a murit la Berlin, pe 7 august 1998, l\xc4\x83s\xc3\xa2nd mai multe lucr\xc4\x83ri de referin\xc8\x9b\xc4\x83 cu privire la literatura german\xc4\x83.\n_START_SECTION_\nActivitatea sa\n_START_PARAGRAPH_\nEmrich a fost unul dintre speciali\xc8\x99tii \xc3\xaen literatura german\xc4\x83, unul dintre cei mai influen\xc8\x9bi din Republica Federal\xc4\x83 Germania. Printre studen\xc8\x9bii s\xc4\x83i s-au aflat Helmut Arntzen, Klaus Wagenbach, Jean Firges sau Karl Pestalozzi. Emrich a efectuat cercet\xc4\x83ri literare cu privire la Goethe, dar \xc8\x99i la Franz Kafka. Monografia sa despre Kafka, \xc3\xaen special, tradus\xc4\x83 \xc3\xaen limbile englez\xc4\x83 \xc8\x99i japonez\xc4\x83, a fost reeditat\xc4\x83 de mai multe ori. Emrich a mai realizat cercet\xc4\x83ri referitoare la Carl Sternheim, Arno Holz sau chiar Ricarda Huch. Pentru activitatea sa, el a primit, \xc3\xaen 1993, Medalia Goethe de Aur, medalia de aur a Societ\xc4\x83\xc8\x9bii Goethe din Weimar.'